સાઉથ આફ્રિકા સામેની ટેસ્ટ સિરીઝ ગુમાવ્યા બાદ ભારતીય ટીમે વનડે સિરીઝમાં જોરદાર કમબેક કર્યું છે. પ્રથમ બે મેચ જીતીને ભારતે વનડે સિરીઝ પર પોતાની મજબૂત પકડ બનાવી છે. રવિવારે રમાયેલી બીજી વનડેમાં ભારતીય બોલર્સે ઉમદા પ્રદર્શન કરી યજમાન ટીમને માત્ર 118 રનમાં ઓલઆઉટ કરી દીધી હતી. તેનાથી ભારતીય બેટ્સમેન માટે મેચ જીતવાનો માર્ગ આસાન થઈ ગયો હતો. ભારતે માત્ર 20.3 ઓવરમાં એક વિકેટ ગુમાવીને 119 રન બનાવી દીધા હતા. વિકેટો જોતાં આ સાઉથ આફ્રિકા સામે ભારતની સૌથી મોટી જીત છે. આ જીતનો શ્રેય ભારતીય બોલર્સને જાય છે, જેમણે યજમાન ટીમની બેટિંગ લાઇનઅપ તોડી નાખી હતી. સૌથી વધુ વિકેટ સ્ટાર બોલર યજુવેન્દ્ર ચહલે લીધી હતી. તેણે સાઉથ આફ્રિકાની ધરતી પર પોતાની બોલિંગથી એક એવું કારનામું કર્યું, જે આ પહેલાં કોઈ કરી શક્યું નહોતું. આવો જાણીએ ચહલના બે રેકોર્ડ વિશે તમને જણાવીએ, જે તેણે બીજી મેચમાં પાંચ વિકેટ ઝડપીને બનાવ્યા છે.